google/wiki40b huggingface dataset:
Άγγελος Βότσης

Βιογραφικά στοιχεία

Ο Άγγελος Βότσης γεννήθηκε στην Πεντάγεια την 1η Οκτωβρίου 1963. Σε ηλικία δύο ετών έχασε τον πατέρα του. Το 1972 μετακόμισε στη Λεμεσό, γενέτειρα της μητέρας του. Αποφοίτησε από το Λανίτειο Γυμνάσιο Λεμεσού. Σπούδασε φαρμακευτική στο Αριστοτέλειο Πανεπιστήμιο Θεσσαλονίκης. Από το 1987 εργάζεται ως φαρμακοποιός. Ομιλεί πέρα από την ελληνική και την αγγλική γλώσσα. 
Είναι νυμφευμένος με τη Φρόσω Ιωάννου και έχει ένα υιό και μία κόρη.

Πολιτική διαδρομή

Αποτελεί εκ των ιδρυτών της ΝΕΔΗΚ Λεμεσού. Στα μαθητικά του χρόνια διετέλεσε πρόεδρο του Μαθητικού Συμβουλίου του Λανιτείου Γυμνασίου, ενώ κατά τη διάρκεια των σπουδών του διετέλεσε πρόεδρος της φοιτητική παράταξης Αναγέννηση και αντιπρόεδρος της Εθνικής Φοιτητικής Ένωσης Κυπρίων (ΕΦΕΚ) Θεσσαλονίκης.
Στις Δημοτικές εκλογές του 1991 εκλέχθηκε δημοτικός σύμβουλος στον Δήμο Λεμεσού με το ΔΗΚΟ, θέση στην οποία επανεκλέχθηκε στις Δημοτικές εκλογές του 1996 και στις Δημοτικές εκλογές του 2001. Διετέλεσε επαρχιακός γραμμετέας της Νεολαίας του ΔΗΚΟ (ΝΕΔΗΚ) Λεμεσού, μέλος του κεντρικού συμβουλίου της ΝΕΔΗΚ, μέλος της επαρχιακής επιτροπής ΔΗΚΟ Λεμεσού, βοηθός γενικός γραμματέας του ΔΗΚΟ και εκπρόσωπος τύπο του κόμματος. Είναι μέλος της Κεντρικής Επιτροπής και μέλος του Εκτελεστικού Γραφείου του ΔΗΚΟ.
Στις βουλευτικές εκλογές του 2006 εκλέχτηκε βουλευτής στην Εκλογική Περιφέρεια Λεμεσού με το ΔΗΚΟ. Επανεκλέχθηκε στις βουλευτικές εκλογές του 2011 και 
στις βουλευτικές εκλογές του 2016.
Ως βουλευτής, διετέλεσε πρόεδρος της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού και αναπληρωτής πρόεδρος της Κοινοβουλευτικής Επιτροπής Οικονομικών και Προϋπολογισμού. Είναι πρόεδρος της Κοινοβουλευτικής Επιτροπής Οικονομικών και Προϋπολογισμού και μέλος της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού και της Κοινοβουλευτικής Επιτροπής Εξωτερικών και Ευρωπαϊκών Υποθέσεων. Ακόμη, είναι επικεφαλής της αντιπροσωπίας της Βουλής στη Διακοινοβουλευτική Συνέλευση της Ορθοδοξίας και μέλος της αντιπροσωπίας της Βουλής στη Διάσκεψη των Επιτροπών Ευρωπαϊκών Υποθέσεων των Κοινοβουλίων των Χωρών Μελών της Ευρωπαϊκής Ένωσης.

Άλλες δραστηριότητες

Διετέλεσε πρόεδρος του Φαρμακευτικού Συλλόγου Λεμεσού. Επιπλεόν, παρουσίαζε εβδομαδιαία τηλεοπτική εκπομπή στο Capital TV με την ονομασία Υγεία και Ζωή.
Ολιβιέ Σορλέν

Καριέρα

Ο Σορλέν αγωνίστηκε το μεγαλύτερο μέρος της καριέρας του στην Γαλλία έχοντας αγωνιστεί με τις ομάδες Βαλένς, Μονπελιέ, ΑΣ Μονακό και Ρεν. Τον Ιανουάριο του 2008 ήρθε ως δανεικός στον ΠΑΟΚ από την Ρεν όπου εντυπωσίασε με την απόδοση του. Το Ιούνιο  του 2009 υπέγραψε διετές συμβόλαιο συνεργασίας με την ομάδα της Θεσσαλονίκης που τον απέκτησε με μεταγραφή από την Ρεν. Στις 29 Αυγούστου 2010, ο Σορλεν ζητησε να συναντηθει με τον προεδρο του ΠΑΟΚ. Στην συνάντηση που είχαν του ανακοινωσε οτι αντιμετωπίζει πολύ σοβαρά οικογενειακά προβληματα τα οποία τον αναγκάζουν να επιστρέψει στην Γαλλία και ζήτησε να λυθεί το συμβόλαιο του. Συνέχισε την καρίερα του στην ποδοσφαιρικη ομάδα του Εβιάν, η οποία αγωνίζεταν στην Β' Γαλλίας στο τέλος της σεζόν 2010-11 πανηγύρισε την άνοδο με την ομάδα στην μεγάλη κατηγορία στο Γαλλικό πρωτάθλημα.
Καλώδιο κατηγορίας 5

Το καλώδιο κατηγορίας 5 (αγγλ. category 5), γνωστό απλά και ως CAT 5, είναι ένας τύπος καλωδίου συνεστραμμένου (σύστροφου) ζεύγους που χρησιμοποιείται για τη μετάδοση σήματος υψηλής πιστότητας μεταξύ ηλεκτρονικών συσκευών και συσκευών τηλεπικοινωνίας. Κατασκευάζεται με ή χωρίς θωράκιση. Ο παλαιότερος τύπος CAT 5 έχει εκτοπιστεί από τον νεώτερο CAT 5e. Χρησιμοποιείται κυρίως στη δομημένη καλωδίωση δικτύων υπολογιστών τύπου Ethernet, token ring και ATM.
Η απαραίτητη προδιαγραφή καθορίστηκε από την επιτροπή ANSI με τον κανονισμό TIA/EIA-568-A, και διευκρινίστηκε στην TSB-95. Οι προδιαγραφές αυτές διευκρίνισαν τα χαρακτηριστικά της απόδοσης των καλωδίων σε χρήση για τις συχνότητες μέχρι 100 MHz. Χρησιμοποιείται ευρύτερα σε δίκτυα των 100 Mbit/s, όπως το 100BASE-TX/Ethernet, αν και κατά το πρότυπο IEEE 802.3ab προσδιορίζεται και για δίκτυα 1000BASE-T/Gigabit Ethernet.

UTP (Unshielded Twisted Pair)

Το καλώδιο UTP δεν έχει θωράκιση ούτε γύρω από τα ζεύγη ούτε και γύρω από τη δέσμη. Χρησιμοποιήθηκε ευρέως για την καλωδίωση δικτύων ηλεκτρονικών υπολογιστών και είναι κατάλληλο μέχρι 1 GB στην περίπτωση του CAT 5e, αλλά δεν θα είναι κατάλληλο για τα μελλοντικά δίκτυα 10 GB, τουλάχιστον όχι σε περίπτωση μεγάλων αποστάσεων.

FTP (Foiled Twisted Pair)

Το καλώδιο FTP είναι κατάλληλα θωρακισμένο, συνήθως με επάργυλο συνθετικό φύλλο που περιτυλίγεται γύρω από το κάθε ζεύγος. Το καλώδιο έχει μεγαλύτερη διάμετρο και είναι λιγότερο ελαστικό, έχει όμως πολύ καλύτερες ηλεκτρικές ιδιότητες.

S/FTP, F/FTP ή SF/FTP (Screened Foiled Twisted Pair)

Το καλώδιο αυτό είναι τύπου FTP με επιπλέον μεταλλική θωράκιση γύρω από τη δέσμη. 
Το αγγλικό γράμμα F υποδεικνύει την χρήση συνθετικού φύλλου (αγγλ. foil), ενώ το γράμμα S υποδεικνύει την χρήση μεταλλικού πλέγματος.

S/UTP (Screened Unshielded Twisted Pair)

Το καλώδιο αυτό είναι τύπου UTP με επιπλέον μεταλλική θωράκιση γύρω από τη δέσμη. 
Το αγγλικό γράμμα S υποδεικνύει την χρήση μεταλλικού πλέγματος, ενώ στην περίπτωση που χρησιμοποιείται και συνθετικό φύλλο, τότε ο τύπος ονομάζεται SF/UTP.
Ορίζοντας γεγονότων

Σύμφωνα με τη Γενική θεωρία της Σχετικότητας, ο ορίζοντας των γεγονότων (αγγλικά: Event horizon) είναι το σημείο στον χωροχρόνο εντός του οποίου τα γεγονότα δεν μπορούν να επηρεάσουν τον παρατηρητή, καθώς η βαρύτητα ισοδυναμεί με καμπύλωση του χωροχρόνου. Δηλαδή, είναι το "σημείο χωρίς επιστροφή", δηλαδή το σημείο στο οποίο η βαρυτική έλξη γίνεται τόσο δυνατή, ώστε κάθε διαφυγή να είναι αδύνατη, ακόμα και αυτή του φωτός. Ο ορίζοντας των γεγονότων σχετίζεται με τη μαύρη τρύπα.
Στις μαύρες τρύπες δημιουργείται μία σημειακή ιδιομορφία, το οποίο σημαίνει ότι υπάρχει περιοχή του χωροχρόνου, άρα του χώρου, στην οποία η ταχύτητα του φωτός είναι μικρότερη της ταχύτητας διαφυγής. Επομένως, αφού η ταχύτητα του φωτός είναι η μεγαλύτερη ταχύτητα του σύμπαντος, αν δεν γίνεται να ξεφύγει το φως, τότε δεν μπορεί να ξεφύγει τίποτα. Φως το οποίο τυχόν πηγάζει μέσα από τον ορίζοντα, δεν μπορεί να φτάσει ποτέ τον εξωτερικό παρατηρητή. Παρομοίως, οποιοδήποτε αντικείμενο το οποίο πλησιάζει τον ορίζοντα από την πλευρά του παρατηρητή, φαίνεται σαν να επιβραδύνεται, να μην μπορεί ποτέ να περάσει τον ορίζοντα και, με το πέρας του χρόνου, το χρώμα του να μετατοπίζεται προς το ερυθρό. Το αντικείμενο που ταξιδεύει, ωστόσο, δεν αντιλαμβάνεται οποιαδήποτε περίεργη επιρροή, και στην ουσία, περνάει μέσα από τον ορίζοντα σε χρόνο ο οποίος μπορεί να οριστεί.
Παρόλα αυτά, υπάρχει μία οριακή περιοχή στην οποία το φως μόλις που θα ξεφεύγει, δηλαδή η ταχύτητα διαφυγής θα είναι ίση με την ταχύτητα του φωτός, αυτή η περιοχή ονομάζεται ορίζοντας γεγονότων. Δεν μπορεί να ξεφύγει φως μέσα από αυτόν τον ορίζοντα, άρα όλα τα γεγονότα που μπορούν να ειδωθούν βρίσκονται το πολύ μέχρι τον ορίζοντα, εξ ού και το όνομα.

Γυμνή μοναδικότητα

Τουλάχιστον θεωρητικά, ο ορίζοντας γεγονότων προστατεύει το σύμπαν από τις σημειακές ιδιομορφίες. Αν μπορούσε να υπάρξει σημειακή ιδιομορφία χωρίς ορίζοντα γεγονότων, αυτό θα ήταν ολέθριο για το σύμπαν. Μία τέτοια ιδιομορφία, ορατή από μακριά, ονομάζεται γυμνή μοναδικότητα.

Ομοιότητες και διαφορές με την εντροπία

Ο ορίζοντας γεγονότων έχει κοινά χαρακτηριστικά με την εντροπία. Ο ορίζοντας γεγονότων αυξάνει πάντα, όπως αυξάνει και η εντροπία. Σημαντική διαφορά, όμως είναι ότι ο ορίζοντας γεγονότων μπορεί να μειωθεί, ενώ αυτό δε συμβαίνει με την εντροπία.
Δημήτριος Χολέβας

Βιογραφικά στοιχεία

Γεννήθηκε την 26 Ιανουαρίου 1907 στο χωριό Τσούκα της Φθιώτιδας και μεγάλωσε στην Μακρακώμη. Σπούδασε φιλολογία και αρχαιολογία στο Πανεπιστήμιο Αθηνών και στο Πανεπιστήμιο Θεσσαλονίκης. Το 1938 χειροτονήθηκε ιερέας στην Λαμία.
Οργανώθηκε στο Ε.Α.Μ. το 1942 και πολέμησε τους Γερμανούς κατακτητές από τις γραμμές του ΕΛΑΣ, με το ψευδώνυμο «Παπαφλέσσας». Έγινε στρατιωτικός ιερέας της 13ης Μεραρχίας του ΕΛΑΣ και αργότερα εθνοσύμβουλος της ΠΕΕΑ. Το 1943 οργάνωσε συνέδριο ιερέων στην Σπερχειάδα Φθιώτιδος. Συγκρότησε την Παγκληρική Ένωση Ορθοδόξου κλήρου με 4.000 μέλη και εξελέγη Γενικός Γραμματέας της. Μετά το τέλος του πολέμου, το 1945, το Συνοδικό Δικαστήριο τον καταδικάζει σε τριετή αργία. Το 1947 εξορίζεται στην Ικαρία για μικρό διάστημα. Το 1948 διορίσθηκε καθηγητής στο Λαύριο και εν συνεχεία μετετέθη στη Λέρο, Αρχάγγελο Ρόδου και στο Νυχτερινό Γυμνάσιο Νίκαιας Πειραιώς, απ' όπου συνταξιοδοτήθηκε το 1973, διωγμένος από το καθεστώς της χούντας.
Εξελέγη Δημοτικός Σύμβουλος Αγίων Αναργύρων. Το 2001 του απονεμήθηκε από την Ιερά Σύνοδο ο Χρυσός Σταυρός του Αποστόλου Παύλου. Υπήρξε μέλος των οργανώσεων Πανελλήνια Πολιτιστική Κίνηση, Κίνηση για την Ειρήνη και Εθνική Ανεξαρτησία, Εθνικό Συμβούλιο Ειρήνης, μέλος του Δ.Σ. της ΠΕΑΕΑ (Πανελλήνια Ενωση Αγωνιστών Εθνικής Αντίστασης), μέλος του Πνευματικού Κέντρου Αγίων Αναργύρων και άλλων οργανώσεων.
Απεβίωσε στις 16 Ιουλίου του 2001 και η κηδεία του πραγματοποιήθηκε στις 20 Ιουλίου 2001, στη Μακρακώμη Φθιώτιδας. Στο μνημόσυνό του παραβρέθηκε αντιπροσωπεία της Ν.Ε. του Κ.Κ.Ε. Ήταν παντρεμένος και είχε πέντε παιδιά.
DualDisc

DualDisc ονομάζεται ένας υβριδικός οπτικός δίσκος δύο πλευρών που αναπτύχθηκε από τις EMI Music, Universal Music Group, Sony/BMG Music Entertainment, Warner Music Group και 5.1 Entertainment Group και βρίσκεται υπό την αιγίδα της Recording Industry Association of America (RIAA). Η μία του πλευρά είναι συμβατή με το CD, χωρίς όμως να ακολουθεί το πρότυπο του κόκκινου βιβλίου (Red Book CD Specifications), ενώ η άλλη πλευρά είναι συμβατή με το πρότυπο του DVD. Το DualDisc πρωτοεμφανίστηκε στις ΗΠΑ το Μάρτιο του 2004. Το πρώτο DualDisc στην Ελλάδα κυκλοφόρησε στις 28 Σεπτεμβρίου 2005 από την Άννα Βίσση με τίτλο "Nylon".

Τεχνικά χαρακτηριστικά

Το DualDisc βασίζεται στην τεχνολογία δύο πλευρών του DVD, δηλαδή στα DVD-10, DVD-14 και DVD-18. Οι δίσκοι κατασκευάζονται με τη συγκόλληση δύο στρωμάτων, ενός DVD πάχους 0.6 mm (χωρητικότητας 4.7 Gigabyte) και ενός CD πάχους 0.9 mm (60 λεπτών ή 525-Megabyte), συνολικού πάχους 1.5 mm.
Λόγω του 0.9 mm πάχους του στρώματος CD, το Dual Disc δεν συμμορφώνεται με την προδιαγραφή του κόκκινου βιβλίου που προβλέπει ελάχιστο πάχος 1.1 mm. Επίσης, ο μέγιστος χρόνος αναπαραγωγής, τουλάχιστον για τα πρώτα Dual Discs ήταν 60 λεπτά αντί των 74 λεπτών.
This Was

Λίστα Τραγουδιών

1. My Sunday Feeling (Anderson) - 3:43

2. Need Some Love (Anderson) - 2:49

3. Beggar's Farm (Anderson, Abrahams) - 4:19

4. Move on Alone (Abrahams) - 1:58

5. Serenade to a Cuckoo (Kirk) - 6:07

6. Dharma for One (Anderson, Bunker) - 4:15

7. It's Breaking Me Up (Anderson) - 5:04

8. Cat's Squirrel (traditional, arr. Abrahams) - 5:42

9. A Song for Jeffrey (Anderson) - 3:22

10. Round (Anderson, Abrahams, Bunker, Cornick, Ellis) - 1:03
Μπουσίντο: Η ψυχή της Ιαπωνίας

Το Μπουσίντο: Η ψυχή της Ιαπωνίας (Αγγλικά: Bushido:The Soul of Japan), είναι ένα βιβλίο που γράφτηκε από τον Ιαπώνα συγγραφέα Ινάζο Νιτόμπε που διερευνά τον τρόπο ζωής των Σαμουράι και δημοσιεύθηκε το  1900.

Επισκόπηση

Το βιβλίο αυτό μαζί με το Χαγκακούρε του Γιαμαμότο Τσουνετόμο (1659-1719), είναι μια μελέτη του τρόπου ζωής των σαμουράι. Υπήρξε ένα από  τα καλύτερα Μπεστ σέλερ της εποχής του και διαβάστηκε από πολλούς ισχυρούς ανθρώπους του κόσμου, μεταξύ των οποίων οι Αμερικανοί Πρόεδροι Θεόντορ Ρούζβελτ και Τζον Φ. Κέννεντι και ο ιδρυτής των Προσκόπων Ρόμπερτ Πάουελ.
Ο Νιτόμπε έγραψε αρχικά το Μπουσίντο: Η ψυχή της Ιαπωνίας στη αγγλική γλώσσα (1899), στο Μοντερέι της Καλιφόρνια, αν και σύμφωνα με τον  πρόλογο του βιβλίου γράφτηκε στο Μάλβερν της Πενσυλβανίας. Το βιβλίο δεν μεταφράστηκε στα ιαπωνικά μέχρις ότου έγινε δημοφιλές  στον αγγλόφωνο κυρίως κόσμο για αρκετά χρόνια.
Καθώς η Ιαπωνία υπέστη βαθιές μεταμορφώσεις του παραδοσιακού τρόπου ζωής συμπεριλαμβανόμενου και του στρατού, και έγινε ένα σύγχρονο έθνος, ο Νιτόμπε  διεξήγαγε μια έρευνα για το ήθος του έθνους του και το αποτέλεσμα των ερευνών του ήταν αυτό το κορυφαίο βιβλίο. Ο Νιτόμπε ήταν ένας καλός συγγραφέας και έγραψε πολλά βιβλία στην αγγλική γλώσσα, τα οποία τον καθιερώσαν ως  έναν από τους πιο γνωστούς Ιάπωνες συγγραφείς της εποχής του.
Ο Νιτόμπε βρήκε μέσα στο Μπουσίντο, τις πηγές των επτά αρετών που θαυμάζονταν περισσότερο από τον λαό του: ακρίβεια, θάρρος, καλοσύνη, ευγένεια, ειλικρίνεια, τιμή και πίστη.
Επίσης μέσα στο βιβλίο του έκανε αναφορά για τις άλλες αυτόχθονες παραδόσεις της  Ιαπωνίας, όπως ο Βουδισμός, ο Σιντοϊσμός, ο Κομφουκιανισμός και οι ηθικές οδηγίες που διαδόθηκαν για  εκατοντάδες χρόνια από τους σαμουράι και τους σοφούς  της Ιαπωνίας. Ο Νιτόμπε επιζητούσε ομοιότητες και αντιθέσεις αναφέροντας τους διαμορφωτές της ευρωπαϊκής  και αμερικάνικης σκέψης και του δυτικού πολιτισμού, οι οποίοι είχαν ρίζες από τους Ρωμαίους, τους Έλληνες και τους Βιβλικούς χρόνους. Βρήκε μια στενή ομοιότητα μεταξύ του ήθους των σαμουράι αυτού που ονόμασε Μπουσίντο και του πνεύματος της μεσαιωνικής ιπποσύνης και του ήθους της αρχαίας Ελλάδας, όπως παρατηρήθηκε σε βιβλία όπως η Ιλιάδα του Όμηρου.
Ησυχασμός

Ο ησυχασμός είναι μια μυστικιστική παράδοση προσευχής στην Ανατολική Ορθόδοξη Εκκλησία.
Με βάση την εντολή του Χριστού στο κατά Ματθαίον ευαγγέλιο 6:6  η ησυχαστική παράδοση είναι μια διαδικασία απόσυρσης προς την ενδότερη ύπαρξη, με ταυτόχρονη παύση των αισθήσεων, προκειμένου να επιτευχθεί βιωματική γνώση του Θεού.

Ιστορική θεώρηση

Από ιστορικής απόψεως η ησυχία ως όρος βρίσκεται στα πατερικά κείμενα του 4ου και 5ου αιώνα και φέρεται πως διαδόθηκε από κέντρα του μοναχισμού όπως η μονή της Aγίας Aικατερίνης στο Σινά. πρόκειται για συμβατικό όρο που περιγράφει την μέθοδο προσευχής και διαλογισμού των μοναχών μέσω της ηρεμίας του εσωτερικού εαυτού.
Μεταγενέστερα στην βυζαντινή κοινωνία ο όρος διευρύνεται για να περιλάβει όχι μόνο τη συγκεκριμένη μέθοδο προσευχής αλλά και το σχετικό πνευματικό ρεύμα που υποστήριζε ότι ο Θεός μπορεί να αποκαλυφθεί στον άνθρωπο όταν εκείνος τον αναζητά διαρκώς με την προσευχή του νου ή με την προσευχή της καρδιάς. Στην υστεροβυζαντινή περίοδο ο ησυχασμός έγινε σημείο τριβής μεταξύ διαφορετικών ιδεολογικών ρευμάτων, όπως επίσης πολιτικών και κοινωνικών ερίδων, με αποτέλεσμα ο όρος να χρησιμοποιείται για να περιγράψει «θρησκευτικά, πολιτικά και κοινωνικά κινήματα του 14ου και 15ου αιώνα στο Βυζάντιο».
Ποδοσφαιρική Ομοσπονδία Βόρειας Νέας Νότιας Ουαλίας

Ιστορία

Στις 9 Σεπτεμβρίου 1884 ιδρύθηκε η Βρετανική Ποδοσφαιρική Ομοσπονδία Βόρειας Επικράτειας (Northern District British Football Association). Στις 25 Οκτωβρίου 2006, δημιουργήθηκε η Ποδοσφαιρική Ομοσπονδία Βόρειας Νέας Νότιας Ουαλίας (Northern NSW Football) λόγω της εσωτερικής αναδιάρθρωσης και της αλλαγής επωνυμίας.
Τεταρτίδες

Οι Τεταρτίδες (Quadrantids, QUA) είναι μια βροχή μετεώρων που σημειώνεται τις αρχές του Ιανουαρίου. Κατά το μέγιστο της βροχής, ο ρυθμός πτώσης των μετεώρων είναι ίσος με αυτό των Περσείδων και των Διδυμίδων, όμως, αντίθετα με τις άλλες δύο βροχές, η φάση αποκορύφωσης διαρκεί λίγο, περίπου δύο ώρες. Το σώμα το οποίο θεωρείται η πηγή των τεταρτίδων έχει ανιχνευτεί διστακτικά ως ο αστεροειδής (196256) 2003 EH₁, ο οποίος μπορεί να σχετίζεται με τον κομήτη C/1490 Y1 που παρατήρησαν οι Κινέζοι, Ιάπωνες και Κορεάτες αστρονόμοι πριν 500 χρόνια.
Το ακτινοβόλο σημείο βρίσκεται εντός των ορίων του αστερισμού του Βοώτη, κοντά στο λεγόμενο σχηματισμό άροτρο ή κατσαρόλα της Μεγάλης Άρκτου. Βρίσκεται ανάμεσα στο χερούλι της «κατσαρόλας» και τα τέσσερα αστέρια που σχηματίζουν τη κεφαλή του αστερισμού Δράκων. Η βροχή παρατηρείται καλύτερα στο βόρειο ημισφαίριο και είναι ορατή μέχρι τον 51ο νότιο παράλληλο. Το όνομά της η βροχή το πήρε από τον απαρχαιωμένο αστερισμό Quadrans Muralis ή Επιτοίχιος Τετράς, ο οποίος σήμερα ανήκει στον Βοώτη.
ΦφΛ Μπόχουμ

Ιστορία

Ο σύλλογος αποτελεί μία από τις αρχαιότερες αθλητικές οργανώσεις στον κόσμο, αξιώνοντας ως ημερομηνία ίδρυσής του την 26η Ιουλίου του 1848, όταν ένα άρθρο στη Märkischer Sprecher - μια τοπική εφημερίδα - αναφερόταν στη δημιουργία μιας λέσχης γυμναστικής. Η Τούρνφεραϊν τσου Μπόχουμ (Turnverein zu Bochum) ιδρύθηκε επίσημα στις 18 Φεβρουαρίου του 1849.
Συμμετοχή της Ελλάδας στο Ευρωπαϊκό Πρωτάθλημα Στίβου 2012

Η ομάδα

Στο Ευρωπαϊκό Πρωτάθλημα Ανοιχτού Στίβου 2012 συμμετείχαν οι αθλητές που πέτυχαν τα όρια, που έχει θεσπίσει ο ΣΕΓΑΣ και μέχρι τρεις ανά αγώνισμα. Αρχικά θα συμμετείχαν 28 αθλητές, αλλά στη συνέχεια μειώθηκαν στους 24. Ο Τηλέμαχος Ρούτας (400 μέτρα), βρέθηκε θετικός σε χρήση απαγορευμένων ουσιών κατά τη διάρκεια του Πανελληνίου πρωταθλήματος 2012 και αποκλείστηκε από τον ΣΕΓΑΣ χάνοντας έτσι την ευκαιρία να αγωνισθεί στο Ευρωπαϊκό Πρωτάθλημα. Ο Λούης Τσάτουμας (Άλμα εις μήκος) είχε πρόβλημα τραυματισμού, καθώς και οι Πέτρος Κυριακίδης (400 μέτρα) και Σπύρος Λεμπέσης (Ακοντισμός).
956 Ελίζα

Φυσικά χαρακτηριστικά

Τα φυσικά χαρακτηριστικά της Ελίζας είναι άγνωστα. Η Ελίζα περιστρέφεται γύρω από τον εαυτό της μία φορά κάθε 3 ώρες και 53 λεπτά.
Υποθαλάσσιο όρος Ερατοσθένης

Το υποθαλάσσιο όρος Ερατοσθένης βρίσκεται στην ανατολική Μεσόγειο, περίπου 100 χλμ. νοτιοδυτικά της Κύπρου. Πρόκειται για ένα μεγάλο, βυθισμένο ορεινό όγκο, μήκους περίπου 120 χλμ. και πλάτους 80 χλμ. Η κορυφή του βρίσκεται σε βάθος 690 μ. και υψώνεται 2.000 μ. πάνω από τον πυθμένα που τον περιβάλλει βρίσκεται σε βάθος άνω των 2.700 μ., μέρος της Αβυσσικής Πεδιάδας του Ερατοσθένη. Είναι ένα από τα μεγαλύτερα χαρακτηριστικά του βυθού της Ανατολικής Μεσογείου.
Πρόεδρος του Μπούντεσταγκ

Εκλογές και έθιμα

Ο Πρόεδρος της Ομοσπονδιακής Βουλής εκλέγεται μετά τις ομοσπονδιακές εκλογές ή σε μια μεταγενέστερη συνεδρίαση. Ο πρόεδρος πρέπει να είναι μέλος του Μπούντεσταγκ. Μέχρι την εκλογή του Προέδρου, η σύνοδος προεδρεύεται από τον βουλευτή με τις περισσότερες συνεχείς επανεκλογές.  
Συνήθως, ο Πρόεδρος του Μπούντεσταγκ είναι μέλος του κόμματος με τους περισσότερους βουλευτές. Αυτό το έθιμο υπήρχε και στο κοινοβούλιο της Δημοκρατίας της Βαϊμάρης , αλλά αυτό δεν απαιτείται από το νόμο. Η θητεία του προέδρου λήγει στις εκλογές και δεν προβλέπεται πρόωρη απομάκρυνση. Η θητεία του προέδρου μπορεί να λήξει πρόωρα μόνο εάν παραιτηθεί από τη θέση του, εγκαταλείψει τη βουλή ή πεθάνει. Μπορεί να επανεξεταστεί στην επόμενη εκλογική περίοδο, υπό την προϋπόθεση ότι θα επανεκλεγεί ως μέλος της Ομοσπονδιακής Βουλής.
Παραδοσιακά, ο Πρόεδρος του Μπούντεσταγκ εκλέγεται χωρίς αντίπαλο. Η μόνη εξαίρεση μέχρι στιγμής ήταν το 1954 μετά τον απροσδόκητο θάνατο του Χέρμαν Έλερς. Ο Έρνστ Λέμερ είχε ως αντίπαλο τον Όιγκεν Γκέρστενμαλερ, υποψήφιο του συνδυασμού του Χριστιανοδημοκρατικού κόμματος και της Χριστιανοκοινωνικής Ένωσης της Βαυαρίας. Ο Γκέρστενμαλερ κέρδισε τον Λέμερ με 204 ψήφους έναντι 190 για τον Λέμερ, ενώ υπήρχαν 15 αποχές.

Νομικό πλαίσιο

Το νομικό θεμέλιο για το αξίωμα είναι το άρθρο 40 του βασικού νόμου, ο οποίος ορίζει ότι το Μπούντεσταγκ εκλέγει έναν πρόεδρο και τους αντιπροέδρους του και θέτει τον εαυτό του σε διαταγή. Λόγω απόφασης του Ομοσπονδιακού Συνταγματικού Δικαστηρίου του 1952, οι κανόνες διαταγής πρέπει να επαναψηφιστούν μετά από κάθε εκλογή, αλλά συνήθως οι παλαιοί κανόνες επανεντάσσονται χωρίς αλλαγή. Ο κανόνας του Μπούντεσταγκ καθορίζει τα καθήκοντα του Προέδρου της Ομοσπονδιακής Βουλής και των αντιπροέδρων του, καθώς και τον αριθμό τους.
Τζοσέπ Πιντάτ-Σολάνς

Καριέρα

Γεννήθηκε στις 21 Ιανουαρίου 1925 . Ανέπτυξε επιχειρηματική δραστηριότητα και ανέλαβε ανώτατη διευθυντική θέση σε τοπική επιχείρηση. Το 1984 εξελέγη ομόφωνα ως αρχηγός κυβερνήσεως από το Γενικό Συμβούλιο και ανέλαβε καθήκοντα στις 21 Μαΐου Ο Πιντάτ-Σολάνς επανεξελέγη τον Ιανουάριο του 1986, με  27 υπέρ επί συνόλου 28 μελών του Γενικού Συμβουλίου. Υπηρέτησε στο αξίωμα του αρχηγού κυβερνήσεως ως τις 12 Ιανουαρίου του 1990, οπότε τον διαδέχθηκε στο αξίωμα ο Όσκαρ Ρίβας Ρετς.  Απεβίωσε στις 20 Οκτωβρίου του 2007, έπειτα από μακροχρόνια ασθένεια.
Σαμουέλ Αλεγκρό

Βιογραφία

Η ποδοσφαιρική του καριέρα ξεκίνησε από την Λουάν-Κουισό, στην Λιγκ 2 και στη συνέχεια στο Νασιονάλ, με την οποία μέτρησε συνολικά 115 συμμετοχές (7 τέρματα) το διάστημα μεταξύ 1998 και 2002. Υπέγραψε στη συνέχεια συμβόλαιο συνεργασίας με την Λα Ρος-συρ-Ιόν, ομάδα του Νασιονάλ, με την οποία αγωνίστηκε σε συνολικά 37 αναμετρήσεις (7 τέρματα). 
Έχοντας λάβει το βραβείο του Χρυσού Αστεριού του France-Football του Νασιονάλ, υπέγραψε σε ομάδα της Λιγκ 1, και πιο συγκεκριμένα την ΦΚ Μετς, στη διάρκεια του καλοκαιριού του 2003. Με την τελευταία, αγωνίστηκε συνολικά σε 43 αναμετρήσεις σε διάστημα 3 σεζόν. Μετά τον υποβιβασμό των Messins στην παρακάτω κατηγορία, μεταγράφηκε στην Σατορού, με την οποία αγωνίστηκε σε 65 αναμετρήσεις (2 τέρματα) σε διάστημα 3 σεζόν στη Λιγκ 2.
Τον Αύγουστο του 2008, ο Σαμουέλ Αλεγκρό εντάχθηκε στο έμψυχο δυναμικό της Αμιάν ΣΚ στην Λιγκ 2.Το συμβόλαιο συνεργασίας που υπέγραψε με τον σύλλογο της Πικαρντί έφτανε σε διάρκεια τα 2 χρόνια.
Η σεζόν 2010-2011 ήταν μια κενή σεζόν για τον ίδιο τον παίκτη, καθώς απέτυχε να βρει σύλλογο προκειμένου να συνεχίσει την καριέρα του. Συμμετείχε στις προπονήσεις που διοργανώνει η UNFP για τους ποδοσφαιριστές δίχως συμβόλαιο σε σύλλογο και στις 4 Αυγούστου 2011 υπέγραψε συμβόλαιο συνεργασίας με την Ρεντ Σταρ ΦΚ, ομάδα στην οποία κατάφερε, σε σύντομο διάστημα, να γίνει αρχηγός της.
Εικασία του Γκόλντμπαχ

Προσπάθειες απόδειξης

Όπως με πολλές άλλες εικασίες των μαθηματικών, υπάρχει ένας μεγάλος αριθμός από διαδεδομένες αποδείξεις της εικασίας του Γκόλντμπαχ, από τις οποίες όμως καμία δεν έχει γίνει ακόμα αποδεκτή από την μαθηματική κοινότητα.
Ο εκδοτικός οίκος "Faber and Faber" προσέφερε το βραβείο του ενός εκατομμυρίου δολαρίων σε όποιον αποδείκνυε την εικασία του Γκόλντμπαχ μέσα στο χρονικό διάστημα από τις 10 Μαρτίου 2000 μέχρι τις 20 Μαρτίου 2002, αλλά κανείς δεν τα κατάφερε και έτσι η εικασία παραμένει ακόμα και μέχρι σήμερα ανοιχτή.

Δεύτερη Εικασία του Γκόλντμπαχ

Η δεύτερη εικασία ή ασθενής εικασία του Γκόλντμπαχ αναφέρει ότι κάθε περιττός ακέραιος αριθμός μεγαλύτερος του 5 μπορεί να εκφραστεί ως άθροισμα τριών πρώτων. Η εικασία ονομάζεται ασθενής, γιατί αν αποδειχθεί η κύρια εικασία, η απόδειξή αυτής είναι εύκολη. Κάθε άρτιος ακέραιος σύμφωνα με την εικασία, μπορεί να γραφεί ως άθροισμα δύο πρώτων. Προσθέτοντας σε αυτό το άθροισμα το 3 κατασκευάζονται όλοι οι περιττοί αριθμοί οι οποίοι είναι μεγαλύτεροι του 5. Η ασθενής εικασία αποδείχτηκε το 2013 από τον περουβιανό μαθηματικό Χάραλντ Άντρες Χέλφγκοτ (Harald Andrés Helfgott).